La diversió nadalenca arriba amb Burjajove i tota la seua oferta d’activitats gratuïtes
2025-07-24

Un Nadal a Burjassot no és del tot Nadal fins que no arriba Burjajove, el projecte amb el qual, cada any, l’Institut Municipal de Cultura i Joventut de Burjassot pretén oferir uns dies d’oci i temps lliure per dinamitzar les vacances dels més menuts de la Casa. En aquestes festes, Burjajove es concentra en els primers dies de l’any nou, concretament del 2 al 4 de gener de 2016, sent l’horari habitual de les activitats, d’11 a 14 h i de 17 a 20 h.

El primer dia d’aventura nadalenca, el dissabte 2 de gener, començarà amb tallers i jocs diversos en la Biblioteca Infantil, orientats a xiquets d’entre 0 i 6 anys. La Pinada de la Casa de Cultura es convertirà en un parc d’activitats multi aventura, en el qual xicotets i joves podran escollir entre experiències com el rocòdrom, la tirolina, el balanz bike, el slackline, etc. El Saló d’Actes oferirà, per la seua banda, un altre tipus de diversió més relaxada amb La Ludoneta, que arriba amb “La volta al món en 80 jocs”, més de 80 jocs entre clàssics jocs de taula, una dotzena de jocs d’enginy i lògica, d’altres d’encert, d’habilitat, cartes, daus i més. El món de les videoconsoles també tindrà el seu espai en Burjajove amb la carpa TIC que quedarà instal·lada en la Casa de Cultura, amb XBOX ONE, a la disposició dels assistents.

Com a programació especial, i gratuïta, a les 19 h, la companyia La Trocola Circo arriba per oferir l’espectacle “Potted”, que tindrà lloc en l’Auditori de la Casa de Cultura. Es tracta d’un xou en el qual els quatre components de la companyia s’uneixen amb l’interés de crear un espectacle original i únic, basat en la recerca de l’espai, els objectes, les estructures i el ritme.

Aqueixa primera jornada de Burjajove finalitzarà amb el Monòleg de Jesús Manzano, actor, guionista i humorista valencià, habitual d’El Hormiguero, que tindrà lloc a les 12 de la nit, després d’una altra bona sessió d’XBOX i activitats multi aventura, que es desenvoluparan entre les 22 h i la mitjanit.

El diumenge 3 de gener, tota l’activitat de Burjajove es concentrarà també en la Casa de Cultura. En aquesta segona jornada, els xicotets i joves que s’acosten podran escollir entre una altra àmplia gamma de diversió. En la Biblioteca Infantil continuaran els jocs i tallers per als més menuts, mentre que la Plaça de la Casa de Cultura acollirà tot tipus de jocs recreatius com el futbolí, el billar, els dards o el ping pong, etc. El Saló d’Actes estarà ocupat amb jocs de tota la vida, com les dames o el famós Connecta 4, entre uns altres, però en grandària geganta, mentre que les consoles XBOX ONE continuaran el seu ritme frenètic de joc en la Carpa TIC. A més, entre les 10 i les 14 h, se celebrarà un Campionat d’Escacs.

Un Burjajove tampoc és el mateix sense xocolata. Per açò, el diumenge a les 18 h, hi haurà calders fumejants de xocolata calenta perquè els qui estiguen gaudint de tota l’oferta de Burjajove puguen berenar al ritme d’una xaranga. Després del berenar, a les 19 h, l’Auditori acollirà l’espectacle “Gominolas”, de la companyia Jácara Teatro, que ofereix una bona estona de música i marionetes en el qual es conta la història de Cloe, una xiqueta que passa un dia menjant llepolies.

Ja en horari de nit, a partir de les 22 h i pensat per a joves i adults, hi haurà nova sessió d’XBOX i jocs recreatius fins a arribar a les 12 de la nit, moment en què començarà el xou musical “The power of the 80’s”, un increïble espectacle en el qual el showman Gonzalo Santamaría desprendrà amor, humor, música i circ per a tots els públics.

Les activitats de Burjajove acabaran el dilluns 4 de gener amb una fragorosa batucada a càrrec de Greegos Batucada, que tindrà lloc a les 22 h, en la Plaça de la Casa de Cultura. I una altra cita, ja clàssica en qualsevol edició de Burjajove, a les 23 h, serà el Polvoró’n’rock. Els grups convidats en aquesta ocasió són Extraviados i Skatuttipresto. A força de rock’n’roll, i fins a l’1 de la matinada, tots dos grups locals, posaran el punt i final a aquests tres dies d’oci nadalenc a Burjassot.